### NN 137/2024 (29.11.2024.), Pravilnik o provedbi Programa potpore za nadoknadu štete koju su pretrpjeli proizvođači šećerne repe u 2024. godini

Ministarstvo poljoprivrede, šumarstva i ribarstva

2268

Na temelju članka 39. stavka 5. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21 i 152/22), ministar poljoprivrede, šumarstva i ribarstva donosi

PRAVILNIK

O PROVEDBI PROGRAMA POTPORE ZA NADOKNADU ŠTETE KOJU SU PRETRPJELI PROIZVOĐAČI ŠEĆERNE REPE U 2024. GODINI

Predmet Pravilnika

Članak 1.

Ovim se Pravilnikom propisuje provedba Programa potpore za nadoknadu štete koju su pretrpjeli proizvođači šećerne repe u 2024. godini (u daljnjem tekstu: Program) donesenog Odlukom Vlade Republike Hrvatske, klasa: 022-03/24-04/415, urbroj: 50301-27/20-24-4 od 21. studenoga 2024. godine.

Dodjela potpore

Članak 2.

Potpora iz Programa dodjeljuje se u skladu s Poglavljem I. i članka 25. Uredbe Komisije (EU) br. 2022/2472 оd 14. prosinca 2022. o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 327, 21. 12. 2022.).

Pojmovi

Članak 3.

Pojmovi korišteni u ovom Pravilniku imaju sljedeće značenje:

(1) korisnik potpore (dalje u tekstu: Korisnik) je svaka fizička ili pravna osoba koja je zadovoljila uvjete iz Programa i ovoga Pravilnika i ostvarila pravo na potporu;

(2) partija je isporučena količina šećerne repe za preradu u prehrambenom lancu jednim prijevoznim sredstvom za koju je prije istovara na mjestu prijema provedeno uzorkovanje i utvrđena količina i kvaliteta od strane neovisne kontrolne kuće;

(3) neovisna kontrolna kuća je kontrolno tijelo koje su proizvođač šećerne repe i kupac šećerne repe utvrdili ugovorom o proizvodnji i otkupu šećerne repe roda 2024. godine za preradu u prehrambenom lancu;

(4) potvrda o kontroli kvalitete šećerne repe je dokument koji izdaje neovisna kontrolna kuća za sve partije koje je jedan proizvođač isporučio kupcu, a sadrži parametre količine isporučene repe po partiji (digestiju u partiji i udjel trule repe izražen postotku);

(5) zapisnik o nevađenju šećerne repe (u daljem tekstu: Zapisnik) je dokument koji supotpisuju proizvođač i kupac, a kojim se potvrđuje da je na površini pod šećerom repom koja je navedena u Zapisniku utvrđeno da je tehnološka kvaliteta repe takva da je šteta 100 %, s obzirom na utvrđeni udjel trule repe od najmanje 20,00 %, čime je neisplativo vađenje repe za preradu u prehrambenom lancu;

(6) ugovor o proizvodnji šećerne repe (u daljnjem tekstu: Ugovor o proizvodnji) je ugovor o proizvodnji i otkupu šećerne repe roda 2024. godine namijenjene preradi za potrebe prehrambenog lanca.

Uvjeti prihvatljivosti

Članak 4.

Prihvatljivi Korisnik je proizvođač šećerne repe koji ispunjava sljedeće uvjete:

a) podnošenje zahtjeva za potporu iz članka 7. ovoga Pravilnika,

b) upis u Upisnik poljoprivrednika ili Upisnik obiteljskih poljoprivrednih gospodarstava,

c) podnošenje prijave potpore za proizvodnju šećerne repe u Jedinstvenom zahtjevu za 2024. godinu,

d) posjedovanje sklopljenog Ugovora o proizvodnji, izravno ili putem organizatora proizvodnje,

e) provedena isporuka šećerne repe kupcu uz posjedovanje potvrde o kontroli kvalitete od strane neovisne kontrolne kuće za sve isporučene partije.

Ukupno prihvatljivi troškovi

Članak 5.

(1) Ukupno prihvatljivi troškovi za obračun potpore prema Programu iznose 2.685,00 EUR/ha.

(2) Maksimalna jedinična potpora u ovom Programu, zbrojena s potporama koje ostvaruje Korisnik za isplatu štete prema sklopljenim policama osiguranja za proizvodnju šećerne repe u 2024. godini može iznositi do 80 % ukupno prihvatljivih troškova iz stavka 1. ovoga članka odnosno na lokalitetima proizvodnje unutar područja sa značajnim prirodnim ograničenjem do 90 % ukupno prihvatljivih troškova iz stavka 1. ovoga članka.

Obračun i intenzitet potpore

Članak 6.

(1) Jedinična potpora iz ovoga Programa utvrđena je prema kategorijama štete, u skladu s Tablicom 1. Intenzitet potpore prema kategorijama štete na šećernoj repi, koja se nalazi u Prilogu I. ovoga Pravilnika i čini njegov sastavni dio.

(2) Potpora iz Programa dodjeljuje se u skladu s obračunom potpore vezanim uz razvrstavanje isporučene šećerene repe u kategorije štete, polazeći od količinskih udjela isporučene repe po kategorijama štete i izračuna postotnog udjela pojedinih isporučenih količina po kategorijama štete u ukupno isporučenim količinama šećerne repe po svim kategorijama, i primjene tako utvrđenog postotnog udjela pojedine kategorije za izračun pripadajućih površina i uz njih vezanih kategorija pod šećernom repom. U izračun postotnog udjela kategorija štete od 2. do 7. razreda i njima pripadajućih površina, kao ukupna površina u obračun se uzima samo površina s koje je isporučena šećerna repa. Površine pod šećernom repom utvrđene Zapisnikom uvode se u 1. kategoriju štete. Primjenom umnoška nominalnog jediničnog iznosa potpore po kategorijama štete i površine koja je utvrđena obračunom i/ili Zapisnikom, dobiva se vrijednost potpore vezano uz pojedine kategorije štete, a zbroj potpore po svim kategorijama predstavlja ukupan iznos potpore pojedinog Korisnika.

(3) U slučaju da je Korisnik unutar Jedinstvenog zahtjeva za 2024. godinu prijavio veću površinu pod šećernom repom u odnosu na površinu pod šećernom repom unutar Ugovora o proizvodnji, potpora će se obračunavati na temelju površina iz Ugovora o proizvodnji.

(4) U slučaju da je Korisnik unutar Jedinstvenog zahtjeva za 2024. godinu prijavio manju površinu pod šećernom repom u odnosu na površine unutar Ugovora o proizvodnji, potpora će se obračunavati na temelju površina pod šećernom repom iz Jedinstvenog zahtjeva.

(5) Obračun prihvatljivih površina pod šećernom repom iz stavaka 3. i 4. ovoga članka za sve kategorije umanjivat će se proporcionalno obračunu utvrđenih površina iz stavka 2. ovoga članka.

(6) Za Korisnike koji su ostvarili pravo na isplatu štete prema polici osiguranja za proizvodnju šećerne repe u 2024. godini u iznosu koji premašuje 40 % vrijednosti osigurane proizvodnje, pri obračunu potpore iz stavka 1. ovoga članka, provodi se dodatni obračun i po potrebi umanjenje prava do razine iznosa maksimalne potpore iz članka 5. stavka 2. ovoga Pravilnika.

(7) U slučaju da Korisnik nije priložio prilikom podnošenja zahtjeva za potporu presliku police osiguranja za proizvodnju šećerne repe u 2024. godini, koja pokriva najmanje 50 % ugovorene površine, potpora se obračunava sukladno Prilogu I. kao da Korisnik nije imao policu osiguranja za ovu proizvodnju.

(8) Ukoliko ukupno podneseni Zahtjevi prelaze iznos raspoloživih sredstava Programa, ukupna pojedinačna potpora prema obračunu potpore za pripadajuće kategorije štete proporcionalno će se smanjiti za sve podnositelje zahtjeva koji ostvaruju pravo na potporu.

Postupak podnošenja zahtjeva

Članak 7.

(1) Proizvođač šećerne repe dužan je popuniti Zahtjev za potporu (u daljnjem tekstu: Zahtjev) putem AGRONET zaštićene mrežne aplikacije Agencije za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) pri čemu ujedno izjavljuje pod kaznenom i materijalnom odgovornošću da su podaci navedeni u Zahtjevu i preslike dokumentacije iz stavka 2. i 3. ovoga članka priložene uz Zahtjev istinite i točne.

(2) Ukoliko podnositelj ima osiguranu proizvodnju šećerne repe u 2024. godini, dužan je nakon popunjavanja Zahtjeva iz stavka 1. ovoga članka, u ZIP datoteku na AGRONET-u priložiti policu osiguranja u PDF formatu.

(3) Ukoliko podnositelj ostvaruje pravo na isplatu štete prema policama osiguranja za proizvodnju šećerne repe u 2024. godini koji premašuje 40 % vrijednosti osigurane proizvodnje, dužan je nakon popunjavanja Zahtjeva iz stavka 1. ovoga članka, u ZIP datoteku na AGRONET-u priložiti obračun isplate osiguravajućeg društva po polici osiguranja u PDF formatu.

(4) Po popunjavanju Zahtjeva u AGRONET-u i učitavanja dokumentacije podnositelj je dužan ispisati Zahtjev i ovjeriti ga potpisom (i pečatom za pravne osobe), te ga dostaviti preporučenom pošiljkom s povratnicom na adresu: Agencija za plaćanja u poljoprivredi, ribarstvu i ruralnom razvoju, Ulica grada Vukovara 269d, 10000 Zagreb, s naznakom: »Program potpore za nadoknadu štete koju su pretrpjeli proizvođači šećerne repe u 2024. godini«.

(5) Zahtjev iz stavka 1. ovoga članka podnosi se od prvog dana objave Pravilnika do 6. prosinca 2024. godine.

Administrativna kontrola i kontrola na terenu

Članak 8.

(1) Agencija za plaćanja provodi administrativnu obradu Zahtjeva i kontrolu na terenu u skladu sa člancima 140. i 141. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21 i 152/22) (u daljnjem tekstu: Zakon o poljoprivredi).

(2) Za potrebe provedbe administrativne kontrole iz stavka 1. ovoga članka otkupljivač koji prerađuje šećernu repu u prehrambenom lancu dostavlja podatke iz članka 6. stavka 2. ovoga Pravilnika i druge podatke po potrebi Agenciji za plaćanja u elektroničkom obliku te pisanom obliku osobno ili preporučenom poštom uz Izjavu u kojoj pod kaznenom i materijalnom odgovornošću jamči za točnost i istinitost dostavljenih podataka.

(3) Kontrola na terenu uključuje provjeru podataka iz stavka 2. ovoga članka uvidom u originalnu dokumentaciju na najmanje 5 % zahtjeva i najmanje 5 % iznosa potpore.

(4) Prihvatljivim se smatraju isključivo Zahtjevi podneseni na način propisan u članku 7. ovoga Pravilnika.

(5) Zahtjevi podneseni nakon roka propisanog u članku 7. ovoga Pravilnika, neće se razmatrati.

(6) Nakon provedenih kontrola iz stavka 1. ovoga članka Agencija za plaćanja u skladu sa člankom 15. Zakona o poljoprivredi donosi:

– Odluku o odobrenju isplata podnositeljima Zahtjeva koji su udovoljili uvjetima za dodjelu potpore iz Programa, i

– Odluku o neudovoljavanju uvjetima za ostvarivanje prava potpore iz Programa podnositeljima koji ne udovoljavaju propisanim uvjetima.

(7) Agencija za plaćanja Odluke iz stavka 6. ovoga članka podnositeljima Zahtjeva dostavlja u skladu s člankom 15. stavkom 2. Zakona o poljoprivredi putem AGRONET-a.

(8) Podnositeljima koji nisu postupili u skladu s točkom 4. ovoga članka Agencija za plaćanja će izdati Rješenje o odbacivanju zahtjeva za pokretanje postupka na temelju članka 41. Zakona o općem upravnom postupku (»Narodne novine« broj 47/2009, 110/2021).

Žalbe

Članak 9.

Na odluke iz članka 8. stavka 6. ovoga Pravilnika može se podnijeti žalba Ministarstvu poljoprivrede, šumarstva i ribarstva u skladu s člankom 15. stavkom 5. Zakona o poljoprivredi.

Povrat potpore

Članak 10.

(1) U slučaju neopravdanih plaćanja, korisnik potpore će vratiti iznos koji mu je Agencija za plaćanja odredila odlukom o povratu sredstava iz članka 144. Zakona o poljoprivredi.

(2) Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

Zaštita osobnih podataka

Članak 11.

Sa svim osobnim podacima prikupljenim na temelju odredbi ovoga Pravilnika postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

Stupanje na snagu

Članak 12.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/24-01/62

Urbroj: 525-06/207-24-9

Zagreb, 28. studenoga 2024.

Potpredsjednik Vlade i ministar poljoprivrede, šumarstva i ribarstva
 Josip Dabro, v. r.

PRILOG I.

Tablica 1. Intenzitet potpore prema kategorijama štete na šećernoj repi

|  |  |  |
| --- | --- | --- |
| Kategorije štete | Iznos potpore (EUR/ha) | |
| Osigurana  proizvodnja | Neosigurana  proizvodnja |
| 1. Površine s kojih šećerna repa nije vađena ili isporučena | 1.620,00 | 1.074,00 |
| 2. Šećerna repa s postotnim  udjelom truleži ≥ 20,00 % | 1.620,00 | 1.074,00 |
| 3. Šećerna repa s postotnim  udjelom truleži od 12,00 do 19,99 % | 1.377,00 | 967,00 |
| 4. Šećerna repa s postotnim  udjelom truleži od 7,00 do 11,99 % | 1.134,00 | 913,00 |
| 5. Šećerna repa s postotnim  udjelom truleži od 4,00 do 6,99 % | 891,00 | 752,00 |
| 6. Šećerna repa s postotnim  udjelom truleži od 0,00 do 3,99 %, uz digestiju <13,00 | 891,00 | 752,00 |
| 7. Šećerna repa s postotnim  udjelom truleži od 0,00 do 3,99 %, uz digestiju ≥ 13,00 | 0,00 | 0,00 |